કલાવતીની જેમ અન્ય પૌરાણિક કન્યાઓ પણ વિવિધ પ્રકારનાં રૂપ ધારણ કરવામાં નિષ્ણાત હતી. પદ્મપુરાણમાં વિપ્રચિત્તિ દૈત્યની પુત્રી મહિષ્મતીએ ભેંસનું સ્વરૂપ ધારણ કર્યું હતું. વિષ્ણુપુરાણ, શિવ મહાપુરાણ, ભવિષ્યપુરાણ, માર્કંડેય પુરાણ, વરાહ મહાપુરાણ અને મત્સ્ય મહાપુરાણમાં સૂર્યની પત્ની સંજ્ઞાએ ઘોડીનું રૂપ ધારણ કર્યું હતું. શ્રીમદ્ ભાગવત પુરાણમાં પુરંજન રાજાએ બગીચામાં એક સ્ત્રી જોઈ હતી, જે ઇચ્છાનુસાર રૂપ બદલી શકતી હતી. માર્કંડેય પુરાણમાં મેનકા અપ્સરાની પુત્રી મદનિકા સ્વેચ્છાનુસાર રૂપ ધારણ કરી શકતી હતી. તેણે પક્ષિણીનું રૂપ ધર્યું હતું. એ જ રીતે તાર્ક્ષી અપ્સરા પણ ઇચ્છે તેવાં રૂપ ધારણ કરવાની કલામાં કુશળ હતી.